b'\n_START_ARTICLE_\nPomesanien bisped\xc3\xb8mme\n_START_PARAGRAPH_\nPomesanien bisped\xc3\xb8mme var et af ni bisped\xc3\xb8mmer, som eksisterede i Den Tyske Ordensstat._NEWLINE_Bisped\xc3\xb8mmet blev grundlagt i 1243 samtidig med de tre andre bisped\xc3\xb8mmer i Preussen: (Kulm, Ermland og Samland bisped\xc3\xb8mme), og udgjorde den nord\xc3\xb8stlige del af det senere Vestpreussen. Det blev opkaldt efter det gammelpreussiske landskab Pomesanien, som den Tyske orden havde erobret og kristnet._NEWLINE_Den tyske ridderorden var ogs\xc3\xa5 verdslig hersker over to tredjedele af bisped\xc3\xb8mmet. Resten var formelt i biskoppen af Pomesaniens besiddelse (og udgjorde alts\xc3\xa5 et h\xc3\xb8jstift). P\xc3\xa5 det kirkelige plan l\xc3\xa5 de preussiske bisped\xc3\xb8mmer fra 1255 under Riga \xc3\xa6rkebisped\xc3\xb8mme. Biskoppens residens l\xc3\xa5 i Riesenburg (nu Prabuty), men bisped\xc3\xb8mmets katedral var domkirken i Marienwerder (Kwidzyn)._NEWLINE_1523 gik den dav\xc3\xa6rende biskop af Pomesanien og Samland, Georg af Polentz, over til den lutherske tro. To \xc3\xa5r senere blev den tyske ordensstat sekulariseret, og reformationen gennemf\xc3\xb8rt. Territoriet blev forvandlet til det verdslige, protestantiske hertugd\xc3\xb8mme Preussen. Pomesanien bisped\xc3\xb8mme blev derfor oph\xc3\xa6vet. Frem til 1587 fandtes der imidlertid protestantiske biskopper af Pomesanien. De dele af Pomesanien, som ved freden i Toru\xc5\x84 i 1466 var tilfaldet Polen, forblev derimod katolske og blev lagt til Kulm bisped\xc3\xb8mme.'